รัฐบาลไทย-ข่าวทำเนียบรัฐบาล-บอร์ดมรดกภูมิปัญญาฯ เห็นชอบแผนงานเฉลิมฉลอง ยูเนสโก ประกาศ “โขน” ขึ้นบัญชีมรดกวัฒนธรรมที่จับต้องไม่ได้ของมวลมนุษยชาติ จัดยิ่งใหญ่ปลายปี 61
วันศุกร์ที่ 22 มิถุนายน 2561
บอร์ดมรดกภูมิปัญญาฯ เห็นชอบแผนงานเฉลิมฉลอง ยูเนสโก ประกาศ “โขน” ขึ้นบัญชีมรดกวัฒนธรรมที่จับต้องไม่ได้ของมวลมนุษยชาติ จัดยิ่งใหญ่ปลายปี 61
บอร์ดมรดกภูมิปัญญาฯ เห็นชอบแผนงานเฉลิมฉลอง ยูเนสโก ประกาศ “โขน”
ขึ้นบัญชีมรดกวัฒนธรรมที่จับต้องไม่ได้ของมวลมนุษยชาติ จัดยิ่งใหญ่ปลายปี 61
สร้างแอนิเมชั่นโขนรามาวตาร – คลังข้อมูลโขนดิจิทัล - มหกรรมการแสดงโขน 4 ภูมิภาค
บอร์ดมรดกภูมิปัญญาฯ เห็นชอบแผนงานเฉลิมฉลอง ยูเนสโก ประกาศ “โขน”
ขึ้นบัญชีมรดกวัฒนธรรมที่จับต้องไม่ได้ของมวลมนุษยชาติ จัดยิ่งใหญ่ปลายปี 61
สร้างแอนิเมชั่นโขนรามาวตาร – คลังข้อมูลโขนดิจิทัล - มหกรรมการแสดงโขน 4 ภูมิภาค
ยกย่องเชิดชูเกียรติบุคคล องค์กรผู้ทําคุณประโยชน์ต่อวงการโขน
เมื่อวันที่ 13 มิถุนายน นายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ.) เปิดเผยภายหลังการประชุมคณะกรรมการส่งเสริมและรักษามรดกภูมิปัญญาทางวัฒนธรรม ครั้งที่ 4/2561 ว่า ที่ประชุมได้พิจารณาเห็นชอบ โครงการเทศกาล โขนในฐานะรายการตัวแทนมรดกวัฒนธรรมที่จับต้องไม่ได้ของมวลมนุษยชาติ ซึ่งเป็นการดําเนินงานตามพันธกรณีของอนุสัญญาว่าด้วยการสงวนรักษามรดกวัฒนธรรมจับต้องไม่ได้ ค.ศ.2003 ของยูเนสโก เพื่อเตรียมความพร้อม รองรับการประกาศขึ้นบัญชีจากยูเนสโกให้ “โขน” เป็นรายการตัวแทนมรดกวัฒนธรรมที่จับต้องไม่ได้ของมวลมนุษยชาติ ซึ่งจะได้รับการพิจารณาในการประชุมคณะกรรมการร่วมระหว่างรัฐบาล ของยูเนสโก ครั้งที่ 13 ในระหว่าง 26 พฤศจิกายน - 1 ธันวาคม 2561 ณ สาธารณรัฐมอริเชียส ดังนั้นกรมส่งเสริมวัฒนธรรม (สวธ.) จึงได้จัดทําโครงการเทศกาลโขนขึ้น เพื่อให้ประชาชนได้ภาคภูมิใจและมีความรู้สึกร่วมกันตระหนักถึงคุณค่าและความสําคัญของ มรดกภูมิปัญญาทางวัฒนธรรมของชาติรายการนี้
นายวีระ กล่าวอีกว่า กิจกรรมสําหรับเฉลิมฉลอง โขน นั้น ขณะนี้ได้จัดทําแผนงานและกิจกรรมที่สําคัญ 3 ส่วน ได้แก่ 1.กิจกรรมสร้างความภาคภูมิใจด้วยการยกย่องเชิดชูเกียรติให้กับบุคคล องค์กรผู้ทําคุณประโยชน์ต่อวงการโขน 2.การเผยแพร่องค์ความรู้ในรูปแบบต่างๆ เช่น การเสวนา การผลิตสื่อสิ่งพิมพ์ จัดพิมพ์หนังสือองค์ความรู้เกี่ยวกับโขน การผลิตสื่อภาพยนตร์แอนิเมชั่นรามเกียรติ์ ตอน รามาวตาร นิทรรศการเผยแพร่ความรู้ รวมทั้งการจัดทําคลังข้อมูลโขน ในรูปแบบดิจิทัล และ 3.มหกรรมการแสดงโขน 4 ภูมิภาค และในส่วนกลาง ณ ศูนย์วัฒนธรรมแห่งประเทศไทย กรุงเทพมหานคร โดยการเฉลิมฉลองนี้กําหนดจัดในช่วงเดือนธันวาคม 2561 นี้
นอกจากนี้ ที่ประชุมยังได้พิจารณาข้อเสนอและความเห็นของ คณะกรรมาธิการศาสนาศิลปะ วัฒนธรรมและการท่องเที่ยว สภานิติบัญญัติแห่งชาติ จากการจัดกิจกรรมและการเสวนาทางวิชาการ เมื่อวันที่ 4 - 8 เมษายน 2561 เกี่ยวกับการอนุรักษ์มรดกภูมิปัญญาการแพทย์แผนไทยตลอดจนองค์ความรู้แขนงต่างๆ ที่ได้รับการบันทึกไว้ในจารึกวัดโพธิ์ โดยที่ประชุมมีความเห็นว่า กระทรวงวัฒนธรรมสามารถดําเนินการตามภารกิจในส่วนที่เกี่ยวข้อง คือ 1.สนับสนุนให้มีส่วนจัดแสดงเกี่ยวกับฤาษีดัดตนและการนวดแผนไทยในพิพิธภัณฑ์การแพทย์แผนไทย 2.ให้กรมศิลปากรดําเนินการออกแบบจัดทําป้ายมรดกความทรงจําแห่งโลก
3.พิจารณาและทบทวน กฎหมายว่าด้วยมรดกภูมิปัญญาทางวัฒนธรรม และกฎหมายว่าด้วยโบราณสถาน โบราณวัตถุศิลปวัตถุ และพิพิธภัณฑ์สถานแห่งชาติ รวมทั้งการบูรณาการกับหน่วยงานที่เกี่ยวข้อง 4.อนุรักษ์และคุ้มครองเอกสารตําราแพทย์แผนไทย ตําราหลวง ตําราในแต่ละภูมิภาค รวมถึงส่งเสริมให้ความรู้ภูมิปัญญาด้านพิธีกรรมด้วย และ 5.การส่งเสริมและพัฒนาผู้ทรงคุณวุฒิ หรือผู้มีผลงานดีเด่นทางวัฒนธรรมด้านภูมิปัญญาการแพทย์แผนไทย รวมทั้งจัดสวัสดิการสนับสนุน
-----------------